### NN 157/2025 (30.12.2025.), Uredba o izmjenama Zakona o osobnoj asistenciji

Vlada Republike Hrvatske

2362

Na temelju članka 1. Zakona o ovlasti Vlade Republike Hrvatske da uredbama uređuje pojedina pitanja iz djelokruga Hrvatskoga sabora (»Narodne novine«, broj 146/25.), Vlada Republike Hrvatske je na sjednici održanoj 30. prosinca 2025. donijela

UREDBU

O IZMJENAMA ZAKONA O OSOBNOJ ASISTENCIJI

Članak 1.

Ovom se Uredbom izvršava Odluka Ustavnog suda Republike Hrvatske broj: U-I-3330/2023 i U-I-1398/2024, od 16. prosinca 2025. objavljena u »Narodnim novinama«, br. 154 od 19. prosinca 2025. (u daljnjem tekstu: Odluka Ustavnog suda).

Članak 2.

U Zakonu o osobnoj asistenciji (»Narodne novine«, br. 71/23. i 154/25. – Odluka Ustavnog suda Republike Hrvatske), članak 5. stavak 1. točka 11. mijenja se i glasi:

»11. korisnik usluge osobne asistencije je osoba s invaliditetom koja pravo na uslugu osobne asistencije ostvaruje na temelju ovoga Zakona«.

Članak 3.

Članak 12. mijenja se i glasi:

»Pravo na uslugu osobne asistencije koju pruža osobni asistent priznaje se osobi s tjelesnim, intelektualnim ili mentalnim oštećenjem kojoj je prema propisima o vještačenju i metodologijama vještačenja utvrđen treći ili četvrti stupanj težine invaliditeta – oštećenja funkcionalnih sposobnosti te koja ima status osobe s invaliditetom sukladno zakonu kojim se uređuje registar osoba s invaliditetom.«.

Članak 4.

Članak 13. mijenja se i glasi:

»(1) Pravo na uslugu osobne asistencije koju pruža osobni asistent ne može ostvariti osoba:

– kojoj je osiguran smještaj u ustanovi socijalne skrbi i kod drugih pružatelja socijalnih usluga, u zdravstvenoj ili u drugoj ustanovi, odnosno organizirano stanovanje na temelju zakona kojim se uređuje djelatnost socijalne skrbi ili drugog propisa

– koja se nalazi u istražnom zatvoru ili na izdržavanju kazne zatvora

– koja ostvaruje uslugu osobne asistencije koju pruža videći pratitelj.

(2) Ne smatra se zaprekom za priznavanje prava na uslugu osobne asistencije, koju pruža osobni asistent u skladu s ovim Zakonom, pravo korisnika odnosno njegovog roditelja ili člana obitelji na:

– uslugu pomoći u kući na temelju zakona kojim se uređuje djelatnost socijalne skrbi ili drugog propisa

– status roditelja njegovatelja ili njegovatelja na temelju zakona kojim se uređuje djelatnost socijalne skrbi

– status njegovatelja na temelju drugih propisa

– potporu tijekom odgojno-obrazovnog procesa koju pruža pomoćnik u nastavi.

(3) Osobi iz članka 12. ovoga Zakona koja nije uključena u sustav odgoja i obrazovanja dopušteno je istodobno priznati pravo na uslugu osobne asistencije koju pruža osobni asistent i jedno od prava iz stavka 2. podstavka 1., 2. ili 3. ovoga članka.

(4) Osobi iz članka 12. ovoga Zakona kojoj je priznato pravo na potporu tijekom odgojno-obrazovnog procesa koju pruža pomoćnik u nastavi dopušteno je istodobno priznati pravo na uslugu osobne asistencije koju pruža osobni asistent i jedno od prava iz stavka 2. podstavka 1., 2. ili 3. ovoga članka.

(5) Priznavanje prava na uslugu ili usluge u skladu sa stavcima 2., 3. i 4. ovoga članka uzima se u obzir u postupku utvrđivanja potrebnog broja sati usluge osobne asistencije koju pruža osobni asistent.««.

Članak 5.

Članak 34. mijenja se i glasi:

»(1) Najveći broj sati usluge osobne asistencije koju pruža osobni asistent iznosi 24 sata dnevno, svaki dan.

(2) Broj sati usluge osobne asistencije koju pruža osobni asistent određuje se u rješenju iz članka 52. ovoga Zakona na temelju Liste procjene potreba korisnika za svaku osobu iz članka 12. ovoga Zakona pojedinačno prema sljedećim obvezujućim i kumulativno postavljenim mjerilima:

1. vrsti oštećenja trećeg ili četvrtog stupnja težine invaliditeta – oštećenja funkcionalnih sposobnosti

2. objektivnim materijalnim, odnosno socijalnim okolnostima u kojima korisnik živi, bilo samostalno ili u kućanstvu, i

3. specifičnim individualnim potrebama korisnika.

(3) Broj sati usluge osobne asistencije koju pruža osobni asistent određuje se u rasponima po skupinama korisnika razvrstanih prema vrsti i stupnju oštećenja u skladu sa stavkom 2. točkom 1. i stavkom 4. ovoga članka. Nakon što se utvrdi kojoj skupini korisnik pripada te se odredi broj sati usluge koji mu pripada ovisno o vrsti i stupnju oštećenja, taj se broj sati uvećava ili smanjuje prema mjerilima iz stavaka 5., 6. i 9. ovoga članka (mjerila za individualizaciju slučaja).

(4) Mjerila iz stavka 2. točke 1. ovoga članka razrađuju se prema propisima o vještačenju i metodologijama vještačenja koje donosi Vlada Republike Hrvatske na temelju zakona kojim se uređuje jedinstveno tijelo vještačenja. Ako je predviđena primjena Barthelovog indeksa oštećenja funkcionalnih sposobnosti ili drugog odgovarajućeg indeksa odnosno mjere, rasponi se po skupinama korisnika usklađuju tako da odgovaraju potrebama određivanja broja sati usluge osobne asistencije koju pruža osobni asistent.

(5) Radi procjene objektivnih materijalnih, odnosno socijalnih okolnosti u kojima korisnik živi u smislu stavka 2. točke 2. ovoga članka, za određivanje broja sati osobne asistencije koju pruža osobni asistent osobito se vrednuju vrijeme što ga korisnik provodi s roditeljem njegovateljem odnosno njegovateljem ili njegovateljem na temelju drugih propisa i pomoćnikom u nastavi, vrijeme korištenja drugih socijalnih usluga na temelju zakona kojim se uređuje djelatnost socijalne skrbi te svi drugi oblici socijalne podrške korisnika. Ako korisnik živi u kućanstvu, obavezno se vrednuju broj te uzrast, kao i eventualna činjenica invaliditeta drugih članova kućanstva, a vrednuje se i činjenica da korisnik živi sam. Radi osiguranja načela optimalnosti socijalne podrške vrednuju se i materijalne okolnosti u kojima korisnik odnosno njegovo kućanstvo živi te sve druge okolnosti koje u pojedinačnom slučaju mogu utjecati na određivanje broja sati usluge osobne asistencije.

(6) Specifične individualne potrebe u smislu stavka 2. točke 3. ovoga članka obuhvaćaju posebne potrebe usko vezane uz osobnost korisnika usluge osobne asistencije koju pruža osobni asistent (različite sklonosti, navike, uobičajene dnevne i tjedne rutine, i sl.).

(7) Razradu mjerila iz stavaka 4. do 6. ovoga članka, kao i tablicu orijentacijske satnice usluge osobne asistencije koju pruža osobni asistent po skupinama korisnika (u daljnjem tekstu: tablica orijentacijske satnice), propisuje ministar pravilnikom iz članka 51. stavka 7. ovoga Zakona.

(8) Tablica orijentacijske satnice pokazuje uobičajene raspone broja sati usluge osobne asistencije koju pruža osobni asistent po svakom od triju mjerila iz stavka 2. ovoga članka.

(9) Dopušteno je u pojedinačnom slučaju priznati, po osnovi jednoga ili više mjerila iz stavka 2. ovoga članka, veći broj sati usluge osobne asistencije koju pruža osobni asistent od najvećeg broja sati koji je po pojedinom mjerilu predviđen u tablici orijentacijske satnice za skupinu kojoj korisnik pripada. Nije dopušteno priznati korisniku manji broj sati usluge osobne asistencije od najmanjeg broja sati predviđenog po pojedinom mjerilu u tablici orijentacijske satnice za skupinu kojoj korisnik pripada.

(10) Povećanje broja sati osobne asistencije koju pruža osobni asistent u skladu sa stavkom 9. ovoga članka mora biti obrazloženo u Listi procjene potreba korisnika tako da iz obrazloženja jasno i nedvojbeno proizlazi potreba za povećanom satnicom, kao i opravdanost razlike u broju priznatih sati usluge i broju sati predviđenih u orijentacijskoj tablici. Razlozi za povećanje broja sati moraju biti navedeni u rješenju o priznavanju prava na uslugu osobne asistencije koju pruža osobni asistent iz članka 52. ovoga Zakona.«.

Članak 6.

Članak 51. stavak 7. mijenja se i glasi:

»(7) Pravilnikom ministra uređuju se sastav i kriteriji za imenovanje članova Komisije za procjenu potrebe korisnika za uslugom osobne asistencije, način njezina rada, oblik i sadržaj Liste procjene potreba korisnika, mjerila i broj sati usluge osobne asistencije te druga pitanja vezana uz procjenu potreba korisnika za uslugom osobne asistencije u skladu s ovim Zakonom.«.

Članak 7.

Članak 54. mijenja se i glasi:

»Pravo na uslugu osobne asistencije priznaje se od dana izvršnosti rješenja o priznavanju prava na uslugu osobne asistencije iz članka 52. ovoga Zakona.«.

PRIJELAZNE I ZAVRŠNE ODREDBE

Članak 8.

Postupci za priznavanje prava na uslugu osobne asistencije koju pruža osobni asistent, započeti na temelju Zakona o osobnoj asistenciji (»Narodne novine«, broj 71/23.), dovršit će se prema odredbama ove Uredbe.

Članak 9.

(1) Punoljetna osoba iz članka 12. Zakona o osobnoj asistenciji (»Narodne novine«, broj 71/23.) kojoj je izvršnim rješenjem iz članka 52. Zakona o osobnoj asistenciji (»Narodne novine«, broj 71/23.) bilo priznato pravo na uslugu osobne asistencije koju pruža osobni asistent na dan objave Odluke Ustavnog suda, a tu je uslugu na dan 19. prosinca 2025. koristila, nastavlja koristiti tu uslugu na temelju rješenja koje je važilo na dan 19. prosinca 2025. do donošenja izvršnog rješenja o usklađivanju prava na uslugu osobne asistencije koju pruža osobni asistent, kojim će se broj sati te usluge uskladiti s odredbama ove Uredbe počevši od 19. prosinca 2025. (u daljnjem tekstu: rješenje o usklađivanju satnice). Postupak usklađivanja satnice provodi se po službenoj dužnosti.

(2) Ako u rješenju o usklađivanju satnice bude određen veći broj sati usluge osobne asistencije koju pruža osobni asistent od onoga određenog u rješenju koje je važilo na dan 19. prosinca 2025., razlika u broju sati u razdoblju od 19. prosinca 2025. do dana izvršnosti rješenja o usklađivanju satnice (prijelazno razdoblje) nadoknađuje se punoljetnom korisniku usluge, na njegov zahtjev, na temelju rješenja Zavoda kojim se utvrđuje broj neiskorištenih sati usluge u prijelaznom razdoblju te iznos novčane naknade za neiskorištene sate usluge u tom razdoblju (naknada za prijelazno razdoblje).

(3) Vrijednost jednoga sata usluge osobne asistencije na ime naknade za prijelazno razdoblje iz stavka 2. ovoga članka određuje Vlada Republike Hrvatske posebnom odlukom u roku od 60 dana od dana stupanja na snagu ove Uredbe.

(4) Obrazac zahtjeva za isplatu naknade za prijelazno razdoblje iz stavka 2. ovoga članka propisuje ministar nadležan za socijalnu skrb u roku od 60 dana od dana stupanja na snagu ove Uredbe. Obrazac se objavljuje na mrežnoj stranici Ministarstva rada, mirovinskoga sustava, obitelji i socijalne politike zajedno s uputama o načinu i roku podnošenja zahtjeva.

Članak 10.

(1) Punoljetnoj osobi, koja do dana objave Odluke Ustavnog suda nije mogla ostvariti pravo na uslugu osobne asistencije koju pruža osobni asistent zbog postojanja zapreka iz članka 13. stavka 1. podstavka 1., 3. ili 4. Zakona o osobnoj asistenciji (»Narodne novine«, broj 71/23.), a ispunjavala je pretpostavke iz članka 12. Zakona o osobnoj asistenciji (»Narodne novine«, broj 71/23.), priznaje se pravo na uslugu osobne asistencije koju pruža osobni asistent počevši od 19. prosinca 2025. ako zahtjev za priznavanje tog prava podnese u roku od šest mjeseci od dana stupanja na snagu ove Uredbe ili se pokretanje postupka po službenoj dužnosti za priznavanje tog prava inicira u skladu s člankom 50. stavkom 2. Zakona o osobnoj asistenciji (»Narodne novine«, br. 71/23. i 154/25. – Odluka Ustavnog suda Republike Hrvatske) u roku od šest mjeseci od dana stupanja na snagu ove Uredbe.

(2) Na temelju izvršnog rješenja o priznavanju prava na uslugu osobne asistencije koju pruža osobni asistent, kojim se to pravo priznaje od 19. prosinca 2025., punoljetna osoba iz stavka 1. ovoga članka, podnese li zahtjev, ima pravo na naknadu za prijelazno razdoblje odgovarajućom primjenom odredaba o naknadi za prijelazno razdoblje iz članka 9. stavaka 2. do 4. ove Uredbe.

Članak 11.

(1) Maloljetnoj osobi koja je na dan objave Odluke Ustavnog suda ispunjavala pretpostavke iz članka 12. Zakona o osobnoj asistenciji (»Narodne novine«, broj 71/23.) priznaje se pravo na uslugu osobne asistencije koju pruža osobni asistent počevši od
 19. prosinca 2025. ako zahtjev za priznavanje tog prava njezin zakonski zastupnik podnese u roku od šest mjeseci od dana stupanja na snagu ove Uredbe ili se pokretanje postupka po službenoj dužnosti za priznavanje tog prava inicira u skladu s člankom 50. stavkom 2. Zakona o osobnoj asistenciji (»Narodne novine«, br. 71/23. i 154/25. – Odluka Ustavnog suda Republike Hrvatske) u roku od šest mjeseci od dana stupanja na snagu ove Uredbe.

(2) Na temelju izvršnog rješenja o priznavanju prava na uslugu osobne asistencije koju pruža osobni asistent, kojim se to pravo priznaje od 19. prosinca 2025., maloljetna osoba iz stavka 1. ovoga članka ima pravo, na zahtjev njezina zakonskog zastupnika, na naknadu za prijelazno razdoblje odgovarajućom primjenom odredaba o naknadi za prijelazno razdoblje iz članka 9. stavaka 2. do 4. ove Uredbe.

Članak 12.

Hrvatski zavod za socijalni rad dužan je provesti postupke radi usklađivanja odnosno priznavanja prava na uslugu osobne asistencije koju pruža osobni asistent u skladu s odredbama ove Uredbe u roku od šest mjeseci od dana stupanja na snagu pravilnika iz članka 51. stavka 7. koji je izmijenjen člankom 6. ove Uredbe.

Članak 13.

Ugovori za pružanje usluge osobne asistencije koju pruža osobni asistent, sklopljeni najkasnije na dan objave Odluke Ustavnog suda, usklađuju se s brojem sati te usluge određenim rješenjem o usklađivanju satnice iz članka 9. stavka 1. ove Uredbe, s pravnim učinkom od dana izvršnosti tog rješenja.

Članak 14.

Ministar nadležan za socijalnu skrb dužan je donijeti pravilnik iz članka 51. stavka 7. koji je izmijenjen člankom 6. ove Uredbe u roku od 60 dana od dana stupanja na snagu ove Uredbe.

Članak 15.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/25-44/01
 Urbroj: 50301-04/12-25-2
 Zagreb, 30. prosinca 2025.

Predsjednik
 mr. sc. Andrej Plenković, v. r.